የቱሪስት መዳረሻዎችን የማፅዳትና ፀረ ተህዋሲያን የመርጨት ስራ ተጀምራል
አዲስ አበባ፡- ኢትዮጵያን በአለም አቀፍ ደረጃ ተወዳዳሪ ለማድረግ በአገር አቀፍ ደረጃ የቱሪስት መዳረሻዎችን የማፅዳትና የፀረ ተህዋሲያን የመርጨት ስራ መጀመሩ ተገለጠ፡፡
የቱሪዝም ኢትዮጵያ ዋና ስራ አስኪጅ አቶ ስለሺ ግርማ ለጋዜጣው ሪፖርቱን በተለይ እንደገለጹት፣ ኮሮና ቫይረስ በአለም አቀፍ ደረጃ የሰዎችን ጤና ከማቃወስና ለህልፈት ከመዳረግ ባለፈ በኢኮኖሚ ዘርፍ ከፍተኛ ጉዳት በማድረስ ላይ ይገኛል፡፡በተለይም ከሰዎች እንቅስቃሴ ጋር የተሳሰረው የቱሪስም ኢንዱስትሪ ላይ ጥቁር ጥላዋን አሳርፋል፡፡
ኢትዮጵያን ጨምሮ በተለያዩ አገራት የሚገኙ የዘርፉ ተዋናይ የሆኑ አስጎብኚ ድርጅቶች፣ ሆቴሎች፣ ባህላዊና ዘመናዊ ሬስቶራንቶች፣ የስጦታ እቃ መሸጫ ሱቆች ፣እንዲሁም የመዳረሻ አካባቢዎች ላይ የሚኖሩ ማህበረሰብ የቀውሱ ገፈጥ ቀማሾች መሆናቸውን አመልክተዋል ፡፡
ኢትዮጵያም ቀውሱ ሊያስከትል የሚችለውን ጉዳት ለመቀነስ፣ በብሄራዊ ደረጃ በሚኒስትር የሚመራ ግብረ ሃይል በማቋቋም የተለያዩ ተግባራትን በማከናወን ላይ ትገኛለች ያሉት አቶ ስለሺ፣ በብሄራዊ ደረጃ የተቋቋመው የቱሪዝም ማገገሚያ ግብረ ሃይልም የተለያዩ ተግባራት በማከናወን ላይ እንደሚገኝ አብራርተዋል፡፡
በዚህ ረገድም የፋይናንስ አቅማቸው የተዳከሙና በቀውሱ ምክንያት ሰራተኞቻቸውን ሊበትኑ የተዘጋጁ አስጎብኒ ድርጅቶችና ሆቴሎች ለመደገፍ ከገንዘብ ሚኒስቴርና ከብሄራዊ ባንክ ጋር በመተባበር ከሦስት ቢሊየን ብር ያላነሰ የብድርና አገልግሎት እንዲመቻች መደረጉን ጠቁመው፣ ሰሞኑን ከዘርፉ ተዋንያን ጋር በመተባበር በመዳረሻ አካባቢዎች የአርሶ አደር የቱሪዝም ማህበራትን የመደገፍ ስራ መጀመሩን አመልክተዋል ፡፡
ከማርኬቲንግና ፕሮሞሽን ረገድም ከፍተኛ የማህበራዊ ሚዲያ ቅስቀሳ መጀመሩን ያመላከቱት አቶ ስለሺ፣ ከአስር በላይ አጫጭርና ረጃጅም ቪዲዎችን በማዘጋጀትና ከኤምባሲዎች ጋር በመቀናጀት ለአለም አቀፉ ማህበረሰብ የኢትዮጵያን ምስል የማስተዋወቅና ቀውሱን መፍትሄ ሲያገኝም የጉብኝውን ጥሪ የማስተላለፍ ስራ ተደራሽ በመደረግ ላይ መሆኑን አብራርተዋል፡፡
ጠቅላይ ሚኒስትር ዶክተር አብይ አህመድም ይህን የኢትዮጵያን መልካም መስል ለአለም አቀፉ ማህበረሰብ የማስተዋወቅ ተግባር በእጅጉ እያገዙ መሆናቸውን አስታውቀዋል፡፡
ከእነዚህ ተግባራት ባሻገር‹‹በአገር አቀፍ ደረጃ የፅዳትና የፀረ ተህዋሲያን ርጭት መርህ ግብር በይፋ ጀምረናል››ያሉት አቶ ስለሺ፣ ይህም በአሁን ወቅት በአለም አቀፍ ደረጃ በቱሪዝም ኢንዱስትሪ ቀዳሚ የመወዳደሪያ መስፈርት የጤና እና የንፅህና ጉዳይ መሆኑን ታሳቢ በማድረግ የሚተገበር መሆኑን አሳውቀዋል፡፡
‹‹ርጭቱም በኮቪድ-19 ወረርሽኝ ምክንያት የተዘጉ መዳረሻዎችን ለወደፊት ለጎብኝዎች ዝግጁ የማድረግ ስራው አንድ አካል እና ኢትዮጵያ ለቱሪስቶች የምትመች ደህንነታቸውን የምትጠብቅ መሆኗን የሚያስመሰክር ነው›› ብለዋል፡፡
በፅዳትና ፀረ ተህዋሲያን ርጭት ስራው መስህቦቹ ላይ ተጓዳኝ እክል እንዳይፈጥር ምን ያህል ጥንቃቄ ይደረጋል? በሚል ለቀረበላቸው ጥያቄም፣አቶ ስለሺ‹‹እያንዳንዱ የፅዳትና ፀረ ተህዋሲያን ርጭት ስራ በመስህብና ቅርሶች ላይ ምንም አይነት ጉዳት እንዳያስከትል ከጤና ሚኒስትር በተዘጋጀ መመሪያ ብሎም ከቅርስ ጥበቃ ባለስልጣን ጋር በመቀናጀት በከፍተኛ ጥንቃቄ የሚከወን ነው›› ብለዋል፡፡
ዋና ስራ አስኪያጁ ከቀናት በፊት በብሔራዊ ሙዚየም የተጀመረው የቱሪስት መዳረሻዎችን በኬሚካል የማፅዳት ስራም በቀጣይነት የጢያ ተክል ድንጋይ፣ሀረር፣ አክሱም፣ ላሊበላ፣ጎንደር ፋሲለደስና ሌሎች መዳረሻዎች እንደሚከወን ጠቁመው፣ አጠቃላይ ስራው ሲጠናቀቅም እያንዳንዶቹ መስህቦች ሙሉ በሙሉ ከተዋሲያን የፀዱና ለጎብኚዎች ክፍት ስለመሆናቸው ማረጋገጫ እንደሚለጠፍባቸው አስታውቀዋል፡፡
ይህን ስራ ለማገዝና ኢትዮጵያን ቱሪዝም በአለም አቀፍ ደረጃ ተወዳዳሪ ለማድረግ የዘርፉ ተዋናዮችና ባለድርሻ አካላት በተለይም ለንፅህና እና ጤንነት ቅድሚያ ሰጥቶ ከመስራት ጀምሮ አስፈላጊውን ትብብር እንዲያደርጉና በብሄራዊ ደረጃ የተቋቋመውን የቱሪዝም ማገገሚያ ግብረ ሃይል እንዲቀላቀሉም ጥሪ አቅርበዋል፡፡ 
ከኮሮና ወረርሽኝ መዛመት በኋላ በአለም አቀፍ ደረጃ ከ17 በላይ አገራት የቱሪዝም መዳረሻዎችን የማፅዳት ስራ በመስራት ላይ ይገኛሉ፡፡ በተግባሩ ከአፍሪካ ቀዳሚ ግብፅ ስትሆን ኢትዮጵያ ሁለተኛዋ ሀገር መሆኗን መረጃዎች ያመላክታሉ፡፡
አዲስ ዘመን ሰኔ 4/2012ታምራት ተስፋዬ